ওয়েব ডেস্ক : খাস কলকাতায় জলের জালিয়াতি। কসবায় নকল মিনার‍্যাল ওয়াটারের কারখানার হদিশ পেল এনফোর্সমেন্ট ব্রাঞ্চ। কারখানাটি সিল করা হয়েছে। আটক মালিক অমরজিত্‍ সিং। কোন কোম্পানির মিনার‍্যাল ওয়াটার চান? সব পাবেন এখানে। কুড়ি লিটারের রাশি রাশি জার। তাতে হোস পাইপ দিয়ে ভরা হচ্ছিল জল। একেবারে হাতুড়ে পদ্ধতি। তবে মিনার‍্যাল ওয়াটার তৈরির পদ্ধতিটা এত সরল নয়। বেশ জটিল ও সময়সাপেক্ষ প্রক্রিয়া। অপরিশোধিত জলকে প্রথমে ক্লোরিন দিয়ে জীবাণুমুক্ত করা হয়। সেই জল তারপর আয়রন ফিল্টার, কার্বন ফিল্টার এবং আরও ২ ফিল্টারের মধ্য দিয়ে পরিশুদ্ধ করা হয়। তারপর জলের অ্যান্টি স্কেলিং ডোজিং হয়। সেই জল মেমব্রেনের মধ্য দিয়ে চালনা করা হয়। এই পদ্ধতিতে পরিশোধনের পর জলের পরিমাণ কমে অর্ধেক হয়ে যায়। সেই জল এয়ারটাইট স্টিলের ট্যাঙ্কে ভরে তার থেকে জারে ভরা হয়।